Dadansoddwch yn feirniadol i ba raddau y mae cynlluniau presennol ar gyfer hyrwyddo'r Gymraeg yn effeithiol heddiw. Mesurwch hyfywedd modelau ieithyddol a defnyddiwch ddata cyfredol ac astudiaethau i gyfoethogi eich gwaith. 
Sionedwyn Stacey

Bwriad y traethawd hwn yw trafod y cynlluniau presennol ar gyfer hyrwyddo’r Gymraeg, a hynny yn ardal Sir Gaerfyrddin. Drwy edrych ar ardal ddaearyddol benodol cawn gyfle i ystyried yr amrywiaeth o gynlluniau hyrwyddo a defnydd iaith sydd ar waith a sut mae sefydliadau sydd â chyfrifoldeb dros y Gymraeg yn yr ardal yn ymateb i anghenion penodol y gymuned honno. 

Cyn edrych ar gynlluniau penodol yn Sir Gaerfyrddin, cawn ystyried y datblygiadau yn y maes cynllunio iaith sydd wedi arwain at adnabod lefelau gwahanol o weithio, a chydnabyddiaeth o bwysigrwydd dylanwadu ar lefelau macro, meso a micro wrth drafod ieithoedd lleiafrifol. Wrth gwrs, yng Nghymru, mae rôl bwysig gan strategaethau a pholisïau cenedlaethol Llywodraeth Cymru wrth ddylanwadu a chydlynu gwaith sydd yn digwydd ar y lefelau rhanbarthol a lleol, a chaiff hyn ei gydnabod yn y traethawd.

Cyflwynir gwybodaeth gyfredol ar sefyllfa’r Gymraeg yn Sir Gaerfyrddin er mwyn cynnig cyd-destun ac ystyrir data diweddar ar sgiliau a defnydd o’r Gymraeg gan drafod sut mae’r wybodaeth yma yn dylanwadu ar gynlluniau a strategaethau presennol.  

Bydd sylw penodol yn cael ei roi i Strategaeth Hybu Cyngor Sir Gaerfyrddin a byddwn yn edrych ar waith y tair Menter Iaith sydd wedi eu lleoli o fewn y sir er mwyn ystyried effeithiolrwydd eu gwaith hwy wrth ymwneud â’r gymuned. Trafodwn lwyddiannau’r cynlluniau yma a’u dylanwad maent yn eu cael ar y Gymraeg, ond rhaid cyffwrdd hefyd ar yr heriau maent yn eu hwynebu, a chwestiynu pa mor effeithiol ydyn nhw heddiw yn dylanwadu ac yn cyfrannu tuag at y darlun cenedlaethol.

Yn draddodiadol mae cynllunio iaith wedi ei gydlynu a’i arwain ar lefelau macro gan lywodraethau a sefydliadau cenedlaethol (Hodges a Prys, 2019) tra bod materion lleol wedi eu gweld yn eilradd yn y broses gynllunio (Liddicoat a Baldauf, 2008). Fel nodwyd gan Kaplan a Baldauf (1997) y gwaith cynllunio iaith sydd fel arfer yn cael ei drafod yw’r hyn mae llywodraethau yn ymgymryd â hwy, lle mae problemau mawr cymdeithasol yn cael eu datrys, ond bod cryn dipyn o gynllunio iaith yn cymryd lle mewn cyd-destunau cymdeithasol eraill ar gyfer dibenion gwahanol. 

Yn gynyddol daeth cydnabyddiaeth hefyd o rôl cymunedau wrth hyrwyddo ac adfywio iaith a phwysigrwydd hynny wrth gyfoethogi defnydd iaith mewn bywyd bob dydd (Williams, 2014).
Nododd Fishman (1991) yn ei fframwaith GIDS bod angen i iaith gael ei siarad yn rheolaidd gan ei chymuned o siaradwyr er mwyn iddi fod yn iaith fyw ac i ddiogelu ei dyfodol. Felly mae pwysigrwydd hyrwyddo a defnyddio iaith leiafrifol o fewn y gymuned yn allweddol, a rhaid i unrhyw waith cynllunio a pholisi adlewyrchu hynny, ac ystyried anghenion cymunedau unigol. 

O fewn y pedair teipoleg cynllunio iaith (corpws, statws, caffael a bri) awgryma Baldauf (2006) bod angen ystyried elfennau amrywiol ar bolisi a chynllunio ar wahân ym mhob agwedd ond mae hefyd yn awgrymu bod cydnabyddiaeth fwy diweddar yn awgrymu bod cynllunio iaith yn gallu digwydd ar lefel gwahanol, sef macro, meso a micro. Awgrymwyd hyn gan Kaplan a Baldauf (1997, t.52) lle maent yn awgrymu mai effaith cynllunio iaith ar draws pob lefel o iaith a chymuned sydd bwysicaf p’un ai bod y cynllunio yn digwydd ar lefel macro, meso neu micro. 

Haarmann (1990) oedd un o’r cyntaf i awgrymu, bod lefelau gwahanol o weithredu yn perthyn i gynllunio iaith sy’n amrywio o’r macro i’r micro, gan gynnwys llywodraethau, asiantaethau, grwpiau pwyso ac unigolion. Wrth ystyried y gwaith lefel micro mae’r ystod o gynllunio a chynllunwyr yn eang tu hwnt ac nid oes modd creu rhestr gynhwysfawr gan fod cyfran o’r gwaith cynllunio iaith yn digwydd mewn modd anffurfiol bob dydd. 

Mae’r cysylltiad hwn rhwng y macro a’r micro yn cael ei drafod yn helaeth gyda Baldauf (2006, t.148) yn cwestiynu “does language planning operate on a continuum from the macro to the micro?” a chefnogir hyn gan Hodges a Prys (2019, t.207) lle mae eu hastudiaeth yn awgrymu bod cymuned yn “language planning crossroads” lle mae cynllunio lefel macro a micro yn cwrdd. Hynny yw bod y gymuned yn hollbwysig wrth ystyried cynllunio iaith a lle mae polisïau a strategaethau cenedlaethol gan lywodraeth neu sefydliad cenedlaethol yn dylanwadu ar neu weddu gyda gweithgarwch grwpiau lleol ac unigolion ac yn cyd-blethu mewn defnydd ar lawr gwlad. Mae effaith a llwyddiant polisïau a strategaethau cenedlaethol yn gallu dibynnu ar yr ymwneud a gweithredu ar lefel meso a micro (Kaplan a Baldauf, 1997), ac mae’r cydberthynas yma yn chwarae rôl bwysig wrth weithredu cynlluniau a hyrwyddo iaith. Yn aml, gweithredu ar lawr gwlad ar y lefel meso neu micro sy’n hysbysu llwyddiant y cynllunio ar lefel macro. 

Yng Nghymru, ceir cydnabyddiaeth wrth Lywodraeth Cymru o rôl a phwysigrwydd cymunedau wrth gynllunio iaith. Yn strategaeth Iaith fyw: Iaith Byw mae Llywodraeth Cymru (2012) yn amlinellu eu gweledigaeth dos y Gymraeg. Mae trydydd maes strategol y strategaeth yn cyfeirio at “cryfhau safle’r Gymraeg o fewn y gymuned” (ibid. t.33) gyda chydnabyddiaeth o bwysigrwydd gweithio gydag asiantaethau lleol o fewn y cymunedau hynny lle mae canran y siaradwyr Cymraeg o dan fygythiad. Yn fwy diweddar mae Strategaeth 2050 (Llywodraeth Cymru, 2016) yn crynhoi eu gweledigaeth i weld cymunedau Cymraeg yn “lleoedd sy’n hwyluso’r defnydd o’r Gymraeg ym mhob agwedd ar fywyd” (ibid. t.7). 

Yng nghorff y traethawd hwn byddwn yn canolbwyntio ar y cynllunio sydd ar waith ar y lefelau meso a micro yng nghymunedau Sir Gaerfyrddin. Cyffyrddir ar bolisïau a strategaethau cenedlaethol, gan gydnabod eu dylanwad a phwysigrwydd, ond canolbwyntir y drafodaeth ar yr elfennau hynny sydd yn lleol i’r ardal, Strategaeth Hybu’r Gymraeg gan Gyngor Sir Gâr (2023) a gwaith y tair Menter Iaith yn y sir. 

Yn ôl Cyfrifiad 2021 (Llywodraeth Cymru, 2022) mae 72,838, neu 39.9% o boblogaeth Sir Gaerfyrddin, yn gallu siarad Cymraeg. Mae’r sir yn draddodiadol, ac yn parhau, i gael ei gweld fel un o gadarnleoedd y Gymraeg, ynghyd â Gwynedd, Ceredigion a Môn (Arfor, dim dyddiad). Serch hynny, mae’r sir wedi gweld cwymp yng nghanran boblogaeth sy’n siaradwyr Cymraeg dros y ddwy ddegawd ddiwethaf. Yn 2001 roedd 50.1% yn medru siarad Cymraeg gyda’r ffigwr yn 43.9% yn 2011 (Cyngor Sir Gâr, 2023). Sir Gaerfyrddin oedd yr awdurdod lleol a welodd y gostyngiad mwyaf o ran canran siaradwyr Cymraeg ar draws Cymru gyfan. 

Yn 2001 a 2011 Sir Gaerfyrddin oedd â’r nifer uchaf o siaradwyr Cymraeg o bob awdurdod lleol yng Nghymru; mae bellach yn ail i Wynedd. Y sir sydd hefyd bedwerydd uchaf o ran canran y boblogaeth sy’n medru’r Gymraeg, safle sydd wedi ei ddal ers sawl Cyfrifiad.  
Un llygedyn o oleuni yn y ffigyrau yma yw bod gostyngiad Sir Gaerfyrddin yn llai  o ostyngiad yng Nghyfrifiad 2021 nag oedd yn y Cyfrifiad diwethaf (Cyngor Sir Gâr, 2023). Mae’r cwymp yn arafu ac mae hynny’n galonogol, ond does dim amheuaeth bod angen gweithredu a chynllunio gofalus i geisio gwirdroi’r shifft hwn. 

O fewn ffiniau Sir Gaerfyrddin, mae yna storïau amrywiol o fewn ei chymunedau. Mae’r niferoedd o siaradwyr yn amrywio’n fawr o un gymuned i’r llall, gyda’r canran uchaf o 62.2% yn medru’r Gymraeg yn ardal Brynaman i’r isaf mewn ardal ger Llanelli lle mae 15% yn gallu siarad Cymraeg (Cyngor Sir Gâr, 2023). Er bod rhai wardiau wedi gweld cynnydd bychan yn y canran o siaradwyr Cymraeg, mae’n destun pryder fod nifer o gymunedau mwy traddodiadol y Gymraeg o fewn y sir wedi gweld y lleihad mwyaf, ardaloedd fel Dyffryn Aman lle mae’r boblogaeth yn draddodiadol yn siaradwyr Cymraeg. Bwriad yr awdurdod lleol yw ymchwilio i’r rhesymau tu ôl i’r dirywiad yma er mwyn adnabod tueddiadau ac adnabod camau sydd angen eu cymryd i newid yr arferion yma.

Cydnabyddir cyfyngiadau data’r Cyfrifiad diwethaf wrth ystyried effaith cyfrifo yn ystod pandemig Covid-19 a’r dylanwad gafodd y cyfnod hwnnw ar ymatebion unigol a’r darlun cenedlaethol. Cynigia Prys a Hodges (2022) fod y pandemig yn rhan o esboniad am y gostyngiad yng nghanran siaradwyr Cymraeg oherwydd yr ymyrraeth achoswyd yn ei sgil, ond rhaid dadansoddi’r ffigurau yn fanylach cyn medru dod i gasgliadau mwy cyffredinol. Rhaid hefyd i ni edrych ar dystiolaeth ac arolygon eraill ar y Gymraeg er mwyn derbyn darlun clir a chytbwys o sefyllfa’r iaith yn y sir. 

Yn ystadegau Arolwg Blynyddol y Boblogaeth (Llywodraeth Cymru, 2023) sydd yn cael ei weinyddu bob chwarter, ceir darlun go wahanol o sefyllfa’r iaith yn Sir Gaerfyrddin. Yn Rhagfyr 2023, sef y data mwyaf diweddar sydd gennym ar sefyllfa’r iaith ar draws Cymru, cofnodwyd bod 50.2% (90,000) o boblogaeth Sir Gaerfyrddin yn medru siarad Cymraeg. Wrth edrych yn ôl, yn 2021 roedd 52.9% (93,300) yn medru’r Gymraeg ac yn 2011 roedd y ffigur yn 51.2% (89,800). Felly er i’r niferoedd gynyddu rhwng 2011 a 2021, mae gostyngiad bychan wedi digwydd dros y ddwy flynedd ddiwethaf. Pwysig yw nodi fan hyn fod y modd y casglwyd y data wedi newid yn ystod pandemig Covid-19, ac fel gyda data’r Cyfrifiad mae’n bosib i hynny effeithio ar ganlyniadau’r arolwg, er nad oes modd cadarnhau hynny. Mae ffigurau’r arolwg blynyddol yn dipyn uwch na data cyfatebol y Cyfrifiad ac mae angen cymryd gofal gyda hynny. Sampl o’r boblogaeth sydd yn cael eu holi ar gyfer yr arolwg blynyddol felly mae’r data yn amcangyfrif wedi eu seilio ar y samplau hynny, tra bod y Cyfrifiad yn ofyniad cyfreithiol ac yn casglu data am bob unigolyn yn y wlad. Mater i’w drafod yw dilysrwydd y ffigurau ond nodwyd gan Lywodraeth Cymru na ddylid defnyddio’r data i fesur cynnydd tuag at eu targed o filiwn o siaradwyr Cymraeg erbyn 2050 (Llywodraeth Cymru, 2024a).  Data’r Cyfrifiad yn unig gaiff ei ddefnyddio at y diben hwnnw. 

Yn ogystal â dadansoddi niferoedd siaradwyr Cymraeg y sir, mae deall gwir ddefnydd iaith gan y gymuned yn hanfodol er mwyn gallu cynllunio iaith mewn modd ystyrlon ac er mwyn dadansoddi effeithiolrwydd cynlluniau presennol i hyrwyddo’r Gymraeg.

Yn Arolwg Defnydd iaith Llywodraeth Cymru (2024b) ceir darlun o amlder defnydd o’r Gymraeg gan siaradwyr Cymraeg. Yn 2021-2022 nododd roedd y canran o siaradwyr Cymraeg yn Sir Gaerfyrddin sy’n defnyddio’r iaith bob dydd yn 55%, gostyngiad sylweddol ers Arolwg 2013-2015 lle’r oedd 71% wedi nodi defnydd bob dydd o’r Gymraeg. Yn anffodus does dim data cymarebol ar gael ar gyfer y blynyddoedd rhwng y rhain felly does dim modd cynnig dadansoddiad cynhwysfawr o’r tueddiadau ar draws y blynyddoedd a byddai angen ymchwilio ymhellach er mwyn cynnig damcaniaeth ar y rhesymau dros y cwymp hwn yn y defnydd rheolaidd o’r Gymraeg. 

Mae’r data uchod ar ddemograffeg Sir Gaerfyrddin wrth ymwneud â’r Gymraeg yn cynnig darlun o ardal sydd yn parhau yn gryf o ran y Gymraeg wrth gymharu gyda gweddill cymunedau Cymru, ond sydd wedi dioddef cwymp yn y Gymraeg yn y sir o ran niferoedd sy’n siarad a defnyddio’r iaith. Mae’r amrywiaethau o fewn cymunedau penodol yn y sir o ran niferoedd Cymraeg yn arwyddocaol i’w nodi, ac yn amlinellu’r angen i gynllunio ar lefel micro er mwyn mynd i’r afael ag anghenion yr ardaloedd mewn modd penodol. Yn sicr mae angen gweithredu a chynllunio ar gyfer hyrwyddo’r Gymraeg ar draws y sir, gan gynnwys ymchwilio i dueddiadau siaradwyr Cymraeg er mwyn adnabod yr hyn sy’n dylanwadu ar y ffigurau, hybu defnydd o’r Gymraeg yn gymdeithasol a gweithredu i ddiogelu’r iaith o fewn cymunedau’r ardal.

Fel rhan o Fesur y Gymraeg (Cymru) 2001, crëwyd y drefn Safonau Iaith a rôl Comisiynydd y Gymraeg, sy’n gyfrifol am reoleiddio’r Safonau hynny. Yn 2015 derbyniodd Cyngor Sir Gaerfyrddin ei Hysbysiad Cydymffurfio yn amlinellu 174 o safonau i’w gweithredu. Mae’r Safonau wedi ei rhannu yn bum maes, ac un o’r rhain yw’r Safonau Hybu, a dyma fydd sail adran nesaf y gwaith hwn. O fewn y Safonau Hybu, mae gofyn i’r Cyngor Sir lunio Strategaeth Hybu, sef “strategaeth 5 mlynedd sy’n esbonio sut yr ydych yn bwriadu mynd ati i hybu’r Gymraeg ac i hwyluso defnyddio’r Gymraeg yn ehangach yn eich ardal”  (Comisiynydd y Gymraeg, 2015, t.25). Un o amcanion craidd y strategaethau hybu yw cynyddu neu gynnal nifer y siaradwyr Cymraeg o fewn yr ardal berthnasol, ac felly rhaid ystyried pwysigrwydd y strategaethau yma a’u cyfraniad tuag at weithredu Strategaeth Llywodraeth Cymru, Cymraeg 2050. Mae’r gwaith a weithredir drwy’r strategaethau hybu yn cyfrannu tuag at y nod o gyrraedd miliwn o siaradwyr Cymraeg a’r ail darged sef cynyddu’r defnydd dyddiol o’r Gymraeg (Llywodraeth Cymru, 2017). Felly, mae cynllunio ieithyddol ar lefel macro gyda strategaeth genedlaethol sydd wedi ei ddatblygu gan Lywodraeth Cymru yn dibynnu tipyn ar y gweithredu ar lefelau meso a micro er mwyn llwyddo a dylanwadu ar gymunedau. Mae’r strategaethau hybu gan y cynghorau sir yn chwarae rôl bwysig nid yn unig o fewn eu cymunedau eu hunain ond ar y tirwedd ieithyddol a pholisi cenedlaethol.

Cyhoeddwyd strategaeth hybu gyntaf Cyngor Sir Gâr ar gyfer cyfnod 2016-2021. Ei bwriad oedd “crisialu ein gweledigaeth ar gyfer y sir” (Cyngor Sir Gâr, 2016, t.3) a datblygu ar y gwaith hyrwyddo oedd wedi ei gynnal yn y sir ers blynyddoedd, a hynny bellach dan faner y Safonau Hybu. 

Wedi siom canlyniadau Cyfrifiad 2011 (Cyngor Sir Gâr, 2016), lle gwelwyd gostyngiad o -6.1% yn y niferoedd o siaradwyr Cymraeg yn y sir ers y Cyfrifiad blaenorol, daeth cyfle gyda'r strategaeth hybu hon i fynd i’r afael â’r dirywiad hwn a chynllunio ar gyfer adfer iaith. Yn 2014 cyhoeddwyd adroddiad ystadegol ar sefyllfa’r Gymraeg yn Sir Gaerfyrddin (Phillips, 2014) a chynhigiwyd dadansoddiad o dueddiadau ieithyddol yn y cymunedau yn ogystal â chynnig i esbonio’r hyn sydd wedi dylanwadu ar y dirywiad. Defnyddiwyd yr adroddiad hwn wrth lunio’r strategaeth hybu gyntaf, gan gynnig gwybodaeth fanwl er mwyn llywio’r gwaith a hysbysu’r hyn oedd angen sylw manwl. 

Oherwydd y gwaith blaenorol o hybu a hyrwyddo’r gwaith yn y sir, roedd nifer o systemau a rhwydweithiau mewn lle yn barod ac adeiladwyd arnynt fel rhan o ddatblygu’r strategaeth hybu. Yn ganolog i hyn oedd Fforwm Strategol Sirol y Gymraeg oedd yn tynnu ynghyd arbenigwyr yn y maes cynllunio iaith o fewn cyrff perthnasol yn y sir (Cyngor Sir Gâr, 2023). Defnyddiwyd arbenigedd unigolion a sefydliadau ar y lefel leol nid y unig i lunio’r strategaeth hybu, ond i’w weithredu a’i ddatblygu dros y cyfnod hwnnw. 

Gweledigaeth y strategaeth gyntaf hon oedd gwneud y Gymraeg yn brif iaith y sir ac adeiladwyd ar hynny ar gyfer Strategaeth Hybu Dau yn 2023, gan ychwanegu’r nod o “adfer y Gymraeg yn iaith a siaredir ac a ddefnyddir gan fwyafrif ein trigolion yn gyson, ac ym mhob agwedd ar fywyd”. (Cyngor Sir Gâr, 2023, t.23). Adeiladwyd ar waith ac amcanion y strategaeth flaenorol, ac adnabuwyd amcanion uchelgeisiol a pherthnasol ar gyfer y bum mlynedd nesaf, gan gynnwys cynyddu nifer y siaradwyr Cymraeg, a hybu balchder a hyder yn yr iaith ymhlith trigolion gan greu cymunedau Cymraeg sy’n ffynnu. Nododd Aelod Cabinet Cyngor Sir Gâr dros Addysg a’r Gymraeg, y Cynghorydd Glynog Davies, bod angen “adfer balchder yn yr iaith, gan greu cymunedau fydd unwaith eto’n falch o ddweud mai’r Gymraeg yw iaith y mwyafrif” (Youle, dim dyddiad).

Rhaid ystyried cyd-destun y tirlun ieithyddol a’r datblygiadau sydd wedi cymryd lle yn y maes datblygu iaith ar lefel rhanbarthol a chenedlaethol ers adeg llunio Strategaeth Un yn 2016.  Yn y cyfnod hwn cyhoeddodd Llywodraeth Cymru strategaeth uchelgeisiol Cymraeg 2050 (Llywodraeth Cymru, 2017) gyda thargedau ar gyfer cyrraedd miliwn o siaradwyr Cymraeg erbyn 2050 a chynyddu defnydd dyddiol o’r Gymraeg. 

Mae neges glir yn y strategaeth hon bod angen gweithio’n agos gyda phartneriaid lleol er mwyn gweithio tuag at y targedau uchelgeisiol yma, ac mae yna bwyslais ar rannu’r cyfrifoldeb am gynllunio ieithyddol gydag ystod o sefydliadau a bod yna ddyletswydd ar awdurdodau a phartneriaethau lleol i weithredu yn eu cymunedau (Llywodraeth Cymru, 2017). Mae strategaethau hybu awdurdodau lleol yn cael eu nodi fel elfen o gynllunio ieithyddol ar lefel ranbarthol tra bod Llywodraeth Cymru yn cydlynu’r cynllunio ar lefel genedlaethol, a chydnabyddir mai cynllunio ar lefelau cenedlaethol, rhanbarthol a lleol sydd eu hangen er mwyn cefnogi siaradwyr Cymraeg, deall dwyieithrwydd ac ymyrryd yn effeithiol felly sydd ei angen o fewn cymunedau a rhwydweithiau penodol. 

Gellir dadlau nad oedd strategaeth hybu Un y Cyngor Sir yn ddigon effeithiol o ystyried canlyniadau siomedig Cyfrifiad 2021, a gyhoeddwyd ar ddiwedd cyfnod y strategaeth hon. Un o’i phrif amcanion oedd “cynyddu niferoedd sy’n caffael sgiliau sylfaenol a sgiliau pellach yn y Gymraeg” (Cyngor Sir Gâr, 2016, t.10) gan ganolbwyntio ar y system addysg (i bob grŵp oedran) a thrwy drosglwyddiad iaith yn y cartref. Serch y gwaith a wnaed ar draws y pum mlynedd, gan gynnwys datblygu’r ddarpariaeth Cymraeg i Oedolion a  gwaith hyrwyddo yn y maes gofal plant, gostyngiad a welwyd yn y niferoedd sydd yn gallu siarad Cymraeg yn ôl y Cyfrifiad. Wrth gwrs, mae’r cyfnod hwn hefyd yn cynnwys blynyddoedd pandemig Covid-19 ac mae’n anodd mesur effaith y cyfnod hwnnw ar ddatblygiad y ddarpariaeth hon. Mae’n bosib bod newidiadau i ddarpariaeth Cymraeg i Oedolion chyfnod o gau meithrinfeydd wedi dylanwadu’n negyddol ar unrhyw gynnydd a wnaed yn flaenorol. 

Roedd cynyddu defnydd a hyder o’r Gymraeg ym mhob agwedd ar fywyd hefyd yn amcan allweddol yn y strategaeth. Dibynnwyd ar ymwneud partneriaid cymunedol gryn dipyn wrth fynd ati i weithredu ar yr amcan hwn, gan bwyso ar y Mentrau iaith, clybiau ffermwyr ifanc, Canolfan Yr Egin a Theatrau Sir Gâr i gynyddu eu hymdrechion a darpariaeth gymunedol. Dyma enghraifft nodweddiadol o effeithiolrwydd partneriaeth rhwng cydlynu rhanbarthol (meso) a chynllunio lleol (micro), lle mae deallusrwydd o anghenion grwpiau o bobl gyffredin a chymunedau daearyddol yn dylanwadu ar y gwaith sydd yn cael ei weithredu a’r cydweithio yn arwain tuag at yr un nod. Er bod olion effaith y pandemig i’w weld ar y gwaith yma hefyd a’r cynnydd wedi eu heffeithio, mae yna lwyddiannau i’w dathlu ac mae cynnal yr hyder yn y Gymraeg wedi ei ddatblygu yn amcan ar gyfer Strategaeth Dau. 

Ar gyfer y bum mlynedd nesaf mae Cyngor Sir Gâr, ar y cyd gyda phartneriaethau allweddol sy’n rhan o Fforwm Strategol Sirol y Gymraeg, wedi llunio strategaeth newydd ar gyfer hybu a hyrwyddo’r Gymraeg sy’n adeiladu ar waith Strategaeth Un a hefyd yn ymateb i ddatblygiadau mwy diweddar yn y maes cynllunio iaith, gan gynnwys Cymraeg 2050, ac ar dirwedd ieithyddol ei chymunedau yn sgil canfyddiadau Cyfrifiad 2021. 

Gweledigaeth y Strategaeth hon yw “gweld cynnydd yng nghyfran trigolion Sir Gâr sy’n gallu siarad Cymraeg ac yn defnyddio’u Cymraeg yn gyson” (Cyngor Sir Gâr, 2023, t.24). Mae yna ddyhead bod pawb yn falch o’r Gymraeg yn y sir a bod yr iaith i’w gweld a’i chlywed ym mhob agwedd o fywyd bob dydd. Adeiladu ar y ddealltwriaeth o’r hyn sy’n effeithio ar y Gymraeg yw bwriad yr amcanion newydd, a gweithio mewn partneriaeth unwaith eto gyda’r sector gymunedol ar lawr gwlad i wireddu’r weledigaeth hon. 

Mae rôl y Mentrau Iaith yn Sir Gaerfyrddin yn un ag iddi hanes cyfoethog a dylanwad cryf, nid yn unig yn lleol a rhanbarthol, ond ar ymwneud yn genedlaethol hefyd. Mudiadau lleol, cymunedol wedi ei seilio ar gynllunio iaith yw'r Mentrau Iaith, sydd yn cynnig cefnogaeth i gymunedau gynyddu a datblygu eu defnydd o’r Gymraeg mewn amryw o ffyrdd (Williams, 2014). Mae eu rôl yn cynnwys gweithio ar draws eu cymuned i gryfhau’r Gymraeg mewn amryw o feysydd perthnasol lle mae’r Gymraeg yn elfen weithredol, a chefnogi mudiadau eraill i ddatblygu eu darpariaeth hwythau o’r Gymraeg (Y Cymro, 2016). 

Menter Cwm Gwendraeth oedd y cyntaf o’r Mentrau Iaith yng Nghymru gyfan i gael ei sefydlu yn 1991, yn dilyn galwadau gan gymunedau’r ardal leol am gryfhau’r gweithgarwch cymunedol Cymraeg (Mentrau Iaith Cymru, 2021). Roedd yn rhaglen arloesol yn y cyfnod cychwynnol hwnnw wrth hyrwyddo’r Gymraeg ar lefel gymunedol ac yn darparu model oedd wedi ei addasu ar gyfer gweithredu mewn rhannau eraill o Gymru (Williams, 2014). Yn ôl Williams ac Evas (1997, t.18) yn eu hymchwil ar ddefnydd o’r Gymraeg mewn amryw gymunedau gan gynnwys Cwm Gwendraeth, “mae Menter Cwm Gwendraeth yn fudiad dylanwadol sydd wedi ennill hyder y gymuned i raddau helaeth, ac wedi llwyddo i adennill parch y trigolion yn eu hiaith”. 
Ers y cyfnod cychwynnol hynny, mae’r Mentrau Iaith ar draws Cymru wedi datblygu ac ehangu ac mae bellach 22 o Fentrau ar hyd y wlad yn cyflogi dros 300 o staff, yn gweithio gyda dros 1,000 o wirfoddolwyr ac yn darparu ar gyfer 16,000 o ddefnyddwyr gwasanaeth bob blwyddyn. (Y Cymro, 2016).  
Er mwyn sicrhau bod y mentrau yn dylanwadu ar lefel genedlaethol sefydlwyd Mentrau Iaith Cymru yn 1999 er mwyn cryfhau’r cysylltiad rhwng y gweithgarwch lleol a’r cynllunio cenedlaethol ac fel llwyfan i rannu arferion da o fewn y cymunedau amrywiol (Mentrau Iaith Cymru, 2021). Mentrau Iaith Cymru yw llais unfryd y Mentrau Iaith wrth ymwneud â chyrff cenedlaethol. Yn 2017 lansiwyd rhwydwaith genedlaethol y Mentrau Iaith er mwyn dangos bod y Mentrau yn cydweithio er lles y Gymraeg ac fel cyfle i ddatblygu prosiectau cenedlaethol y ogystal â gweithredu yn rhanbarthol. Mae dylanwad y Mentrau o fewn eu cymunedau eu hunain yn hollbwysig, tra bod cyfle hefyd iddynt weithredu fel corff sydd yn cynnal partneriaethau ar y lefelau cynllunio gwahanol ar ddefnydd o’r Gymraeg, gyda Llywodraeth Cymru, awdurdodau lleol, cyrff cyhoeddus a byrddau iechyd a sefydliadau a busnesau cymunedol (Williams, 2014). 
Ariennir y Mentrau Iaith gan Lywodraeth Cymru bellach (corff lefel macro), ac mae targedau penodol yn cael eu gosod ar y Mentrau gan y Llywodraeth sydd yn cyd-fynd â’u strategaethau nhw eu hunain. Felly mae elfen o gynllunio ar gyfer gwaith y Mentrau yn cael ei osod gan gorff cenedlaethol, ond serch hynny pwrpas y cynllun yw trosglwyddo’r cyfrifoldeb hynny nid yn unig i’r Fenter leol, ond i’w phartneriaid lleol ac i’r gymuned leol a’i thrigolion. Felly er bod yr asiantaeth yn dechrau o’r brig i lawr, mae unigolion a phartneriaid eraill yn cymryd cyfrifoldeb ac yn arwain y gwaith ar y lefel leol (Baldauf, 2006). Cynigia Ahronson (2011, t.89) bod y Mentrau yn “excellent example of bottom up language planning” drwy eu hymdrechion i rymuso cymunedau yn eu gwaith cynllunio iaith. 
Ar un cyfnod yn Sir Gaerfyrddin roedd chwe Menter Iaith yn gwasanaethu – Mentrau Cwm Gwendraeth (1991), Aman Tawe (1993) a Llanelli (1995) yn dri oedd yn bodoli yn barod cyn cael eu hymuno yn 1999 gan Fentrau Bro Dinefwr a Bro Myrddin ac yn 2000 gan Fenter Bro Teifi (Campbell, 2000). I gydlynu gwaith yn y sir crëwyd corff ymbarél, Mentrau Iaith Myrddin, er mwyn cefnogi a chydlynu gweithgarwch y mentrau, sefydlu cynlluniau sirol a gweithio gyda phartneriaid allweddol ar draws y sir. Erbyn heddiw, mae’r sir wedi dychwelyd i dair Menter Iaith (Menter Iaith Cwm Gwendraeth Elli, Menter Dinefwr a Menter Gorllewin Sir Gâr), a rhain bydd sail darn nesaf yr astudiaeth hon. 
Yn Strategaeth Hybu Cyngor Sir Gâr (2023, t.17) ceir cydnabyddiaeth o “waith sylweddol y Mentrau Iaith” sydd yn asgwrn cefn i’r Strategaeth oherwydd eu gwaith yn hyrwyddo’r Gymraeg yn y sir. 
Fel rhan o gynllunio’r Mentrau Iaith mae gofyn iddynt greu Proffil Iaith o’u hardaloedd er mwyn cyflwyno darlun cynhwysfawr o sefyllfa’r Gymraeg a meithrin dealltwriaeth o’u cymunedau a’u cynulleidfaoedd. Golyga hyn bod gwaith pob Menter Iaith yn amrywio fel ymateb i’r wybodaeth yma, ac adlewyrchir hynny yn y prosiectau amrywiol y mae’r Mentrau yn eu cynnal. Un o gryfderau rhwydwaith fel yma o fentrau iaith yw’r “amrywiaeth wrth wynebu proffiliau iaith cyferbyniol o ardal i ardal” (Mentrau Iaith Cymru, dim dyddiad).
O fewn ardal eang Sir Gaerfyrddin mae anghenion y cymunedau yn amrywio’n fawr ac felly mae cyfle gan y tair Menter i ymateb mewn modd perthnasol gan gynllunio’n bwrpasol ar gyfer gofynion eu cymunedau eu hunain. Amlygir yr amrywiaeth hwn yn ymateb y mentrau unigol i anghenion eu cymunedau yn y gweithgareddau cymunedol sydd wrth waith ganddynt. Cynigia Menter Cwm Gwendraeth drawstoriad o weithgareddau a digwyddiadau i apelio at y grwpiau gwahanol o siaradwyr Cymraeg yn y gymuned. Yn ogystal â gweithio gyda’r ysgolion lleol i gynnig gweithgareddau a chlybiau, mae’r Fenter yn cydlynu Theatr a Chôr Ieuenctid i bobl ifanc yr ardal. Mae yna hefyd nosweithiau cymdeithasol amrywiol i oedolion a sesiynau rheolaidd i siaradwyr newydd. 
Yng Ngorllewin Sir Gâr mae tuedd i ganolbwyntio ar gefnogaeth ymarferol i fusnesau neu i unigolion ar fyd gwaith, gan gynnwys cymorth i fusnesau’r ardal gan y Swyddog Busnes, sesiynau ar greu CV a ffug gyfweliadau a chyfleoedd profiad gwaith drwy’r rhaglen Profi. Ond ar y llaw arall maent hefyd yn cynnal gweithgareddau a digwyddiadau cymunedol ac i deuluoedd, gyda Gŵyl Canol Dre yn uchafbwynt i’r rheiny. Draw ym Mro Dinefwr mae pwyslais ar weithio gyda phlant a phobl ifanc gyda chlybiau i bob oed o fabanod i glybiau ar ôl ysgol ac academi i arweinwyr cymunedol ifanc. Dyma brif ffocws gwaith Menter Dinefwr, er bod cyfleoedd i grwpiau eraill yn y gymuned yn cael eu cynnig hefyd gan gynnwys gweithgareddau rheolaidd i ddysgwyr Cymraeg gael ymarfer eu sgiliau. 
Yn ogystal mae Menter Dinefwr yn rhedeg siop Gymraeg Cyfoes yn Rhydaman a Chanolfan Dreftadaeth Hengwrt yn Llandeilo, gan seilio ei hun yn gryf ac yn weledol yn nwy o drefi mwyaf eu hardal. Yn yr un modd mae Menter Cwm Gwendraeth Elli yn rhedeg Y Cwtsh, siop a chaffi cymunedol ym Mhontyberem, sydd yn ganolbwynt i nifer o weithgareddau a digwyddiadau cymdeithasol y Fenter. Mae’r prosiectau yma, yn ogystal â bod yn ased i’r gymuned ac yn cryfhau gwelededd y Gymraeg, hefyd yn cynnig incwm preifat i’r Mentrau uwchben y grant gan Lywodraeth Cymru, sy’n caniatáu iddynt fuddsoddi nôl i’r Gymraeg yn y gymuned. 
Yr un partneriaid cymunedol sy’n cael sylw gan y tair Menter, a rhain yn rhai o’r prif sefydliadau cymunedol eraill sy’n gweithio yn y Gymraeg yng Nghymru. Mae Mudiad Meithrin, Yr Urdd, Clybiau Ffermwyr Ifanc a Merched y Wawr yn gweithredu ar draws y sir ym mhob un o’r ardaloedd yma, yn cynnal clybiau a digwyddiadau i’r gymuned Gymraeg. Yng Nghaerfyrddin ychwanegir at hynny gyda chanolfannau Yr Atom a'r Egin sy’n gwasanaethu’r ardal ac yn cefnogi’r diwylliant Cymraeg, Nodir gan Fenter Dinefwr y diffyg canolfan gymunedol yn Llandeilo ar adeg cyhoeddi Proffil Iaith, er yn fwy diweddar mae Canolfan Dreftadaeth Hengwrt wedi agor yn y dref sydd hefyd yn galon i weithgarwch Cymraeg yr ardal. 
Mae yna ystod o gynllunio iaith anffurfiol yn digwydd o fewn y cymunedau hefyd wrth gwrs, yn weithgareddau a grwpiau sydd yn ymwneud â hyrwyddo’r Gymraeg ac sydd yn sicr yn cyfrannu tuag at ddefnydd cymunedol o’r iaith yn eu cymunedau. Mae’r rhain yn cynnwys clybiau chwaraeon, capeli, corau, papurau bro ac Eisteddfodau lleol. Mae gweithgarwch micro yma cyn bwysiced ag unrhyw gynllunio iaith sy’n digwydd ar lefelau meso a macro, ac er yn draddodiadol y lefelau uwch hynny sy’n arwain cynllunio iaith, mae deall yr ymwneud a’r gweithgarwch cymunedol ar lefel leol yn ein helpu i adnabod sut mae iaith yn cael ei ddefnyddio o fewn cymuned (Hodges a Prys, 2019).
Mae’n glir fod pandemig COVID-19 wedi bod yn her sylweddol i’r Mentrau, sydd yn naturiol yn cynllunio i ddod â phobl ynghyd ar gyfer gweithgareddau cymunedol Cymraeg. Trodd pob un at weithredu yn ddigidol lle roedd modd, ond rhaid oedd oedi ar nifer o weithgareddau lle nad oedd hynny’n bosib a gwelwyd effaith hynny ar weithgarwch y Mentrau. 
Amlinellwyd nifer o heriau eraill sydd yn wynebu’r Mentrau, gyda themâu clir yn ymddangos ar draws y sir a’r tair Menter unigol. 
Cyllid: llai o grantiau a nawdd ar gael ac felly mwy o gystadleuaeth am yr hyn sydd yn bodoli. Dirwasgiad yr economi lleol yn cael effaith andwyol ar gymuned ac felly’n niweidio’r Gymraeg.
Pobl: Prinder swyddi lleol yn golygu fod pobl, a phobl ifanc yn benodol, yn gadael yr ardal tra bod twf mewnfudwyr o du allan i Gymru yn dylanwadu ar ddefnydd iaith yn y gymuned. Demograffeg y boblogaeth yn newid a heneiddio gan golli niferoedd o siaradwyr Cymraeg. 
Ardaloedd gwledig: Yma mae yna brinder gwasanaethau wrth iddynt gau neud symud i’r trefi mwy. Mae hyn yn dylanwadu’n negyddol ar yr ymdeimlad o gymuned, a hynny fel arfer mewn cymunedau Cymraeg eu natur. 
Staff y Fenter: Ansicrwydd ariannol a throsiant staff yn gallu rhoi pwysau ar weithgarwch y Fenter, gan greu cyfnodau o newid ac ansicrwydd. 
Cryfder y Mentrau Iaith a’u staff yw eu parodrwydd ac angerdd dros y Gymraeg i frwydro trwy’r heriau yma a pharhau i weithio’n ddyfal yn eu cymunedau gan ddylanwadu’n gadarnhaol ar ddefnydd y Gymraeg gan unigolion a grwpiau lleol ac mewn digwyddiadau a gweithgareddau ar draws y gymuned. 
Er yr holl waith mae’r Mentrau, y Cyngor Sir a’u partneriaid lleol wedi cwblhau dros y blynyddoedd, disgyn mae nifer y siaradwyr Cymraeg yn y sir fel y gwelwyd yng nghanlyniadau’r Cyfrifiad yn 2011 a 2021 (Cyngor Sir Gâr, 2023). Felly, beth yw rôl y sefydliadau a’u cynlluniau yn hyn, oes angen iddynt ystyried sut maent yn gweithredu ac yn dylanwadu? Ar y llaw arall, a ddylen ni fod yn holi beth fyddai ffigurau’r Cyfrifiad wedi bod heb ymyrraeth eu gwaith nhw yn y defnydd o’r Gymraeg ar draws y sir? Mae’n anodd mesur hynny, ond yn sicr mae’r cwymp wedi arafu yn 2021 o’i gymharu â gostyngiad 2011 (Cyngor Sir Gâr, 2023, tud 3), felly un posibilrwydd yw ein bod yn gweld gwaith caled yn lleol yn dechrau talu ffrwyth. 
Y Ganolfan Dysgu Cymraeg sy’n cydlynu’r gwaith yn y maes Dysgu Cymraeg, a’u prif nod yw creu siaradwyr Cymraeg newydd (Y Ganolfan Dysgu Cymraeg Genedlaethol, 2022). Cefnogi’r gwaith yma ar lefel sirol wna Cyngor Sir Gâr a’r Mentrau Iaith. Cyngor Sir Gâr yw darparwr lleol Dysgu Cymraeg a nhw sydd yn gweithio’n lleol i gynnal cyrsiau, ac mae “cynyddu nifer trigolion Sir Gâr sy’n dysgu Cymraeg” yn un o brif amcan eu Strategaeth Hybu (Cyngor Sir Gâr, 2023, t.33). Ar y llaw arall, cynnig cyfleoedd i siaradwyr newydd ymarfer a datblygu eu sgiliau wna’r Mentrau Iaith, gyda chlybiau a sesiynau i ddysgwyr yn rhan o weithgareddau rheolaidd y tair Menter Iaith. Gellid awgrymu felly bod y gwaith sy’n cael ei drefnu ar y lefel sirol, fel ymateb i’r hyn sy’n cael ei arwain ar y lefel cenedlaethol, yn hanfodol er mwyn cynnig cyfleoedd lleol i bobl o fewn eu cymunedau eu hunain. Serch hynny, disgyn mae’r niferoedd o siaradwyr Cymraeg wedi gwneud. Mae Strategaeth Hybu’r Cyngor Sir yn nodi’r diffyg cynnydd yma, gyda’r niferoedd sy’n dysgu yn gymharol isel yn benodol yn dilyn pandemig COVID-19, a bod “ymdrechion i hyrwyddo arlwy anffurfiol ar y cyd i ddysgwyr” heb gefnogi cynnydd yn y niferoedd (Cyngor Sir Gâr, 2023, t.19). Felly mae mwy o waith i’w wneud er mwyn dylanwadu yn effeithiol ar dueddiadau dysgu Cymraeg yn y sir, a chefnogi targed Llywodraeth Cymru o gyrraedd miliwn o siaradwyr Cymraeg erbyn 2050.
Targed arall strategaeth Cymraeg 2050 yw cynyddu defnydd dyddiol o’r Gymraeg, a dyma lle mae mwyafrif gwaith y Mentrau Iaith yn disgyn. Fel gwelom wrth sôn am y gweithgareddau amrywiol sydd wedi eu trefnu gan y Mentrau yn gynt, cynnig cyfleoedd i siaradwyr Cymraeg mewn amryw sefyllfaoedd yw trwch eu gwaith ac mae’r dylanwad maent yn ei gael yn eu cymunedau i’w weld yn glir. Bydd cynllun newydd ar gyfer 2024 ‘Dyblu’r Defnydd’ (Mentrau Iaith Cymru, 2024), yn mynd i’r afael â hyn drwy geisio datblygu syniadau newydd ar gyfer cynyddu defnydd. Bwriad y cynllun fydd gweithio gyda’r cyhoedd “i gasglu syniadau am gyfleoedd i gynyddu’r defnydd o Gymraeg yn gymunedol” (Mentrau Iaith Cymru, 2024). Bydd yn ymateb i’r hyn mae unigolion a grwpiau yn dweud sydd angen yn eu cymunedau ac yn gweithredu’n briodol, sy’n ddull effeithiol o annog perchnogaeth o’r Gymraeg a chynlluniau i’w hyrwyddo ym mhoblogaeth y gymuned leol. 
Gellid gweld o’r uchod sut mae gwaith ar y lefel rhanbarthol (meso) a lleol (micro) yn allweddol ar gyfer llwyddo ar y lefel cenedlaethol (macro). Mae’r hyn mae’r Cyngor Sir a’r Mentrau yn ei wneud, ar un llaw yn cael ei ddylanwadu gan strategaethau cenedlaethol fel Cymraeg 2050 ac yn eu gorfodi i  ymateb i’r hyn sydd angen iddynt ei gyfrannu yn ôl arweiniad gan Lywodraeth Cymru, ac ar y llaw arall mae gofyn iddynt sicrhau eu bod yn diwallu anghenion unigryw eu hardal eu hunain a’u bod yn cynllunio mewn ffordd sy’n berthnasol ac yn mynd i’r afael â’r hyn sydd ei angen ar y bobl maent yn ei gwasanaethu. Ac wrth gwrs mae angen gallu mesur llwyddiant hyn oll a nodi effeithiolrwydd eu cynlluniau. 
Mae defnyddio data meintiol i fesur llwyddiant ac effeithiolrwydd yn un ffordd effeithiol o adnabod dylanwadu a llwyddiant cynlluniau i hyrwyddo’r Gymraeg. Ond, dyw niferoedd a ffigurau ddim yn cynnig darlun llawn, yn enwedig wrth drafod defnydd iaith. Mae’r dewis i ddysgu neu ddefnyddio iaith ac effaith hynny ar gymuned yn rhywbeth sy’n dod o’r galon, yn fater o newid agweddau a thueddiadau, i wneud ag ymdeimlad ac ysbryd yn y gymuned. 
Rhaid peidio felly defnyddio data’r Cyfrifiad, nac unrhyw arolygon eraill, fel yr unig fodd o fesur pa mor effeithiol yw’r cynlluniau ar gyfer hyrwyddo’r Gymraeg am na fyddai’n ddigonol. Rhaid edrych ar y darlun cyfan, yr effaith mae’r gwaith yn ei gael ar y gymuned gyfan, ar sut mae’r gwaith yn annog siaradwyr Cymraeg i ddefnyddio’r iaith yn fwy aml, yn dylanwadu ar fusnesau a grwpiau i gynyddu eu defnydd o’r Gymraeg yn weledol, yn cynnig cyfleoedd i blant a phobl ifanc ddefnyddio’r Gymraeg y tu allan i’r ysgol, a’r ymwybyddiaeth sy’n cael ei ddatblygu o fuddion a phwysigrwydd yr iaith. Rhain yw’r mathau o enghreifftiau sy’n anodd eu mesur ond sy’n ddylanwadol tu hwnt. 
Yn yr astudiaeth hon, rydyn ni wedi edrych ar waith Strategaeth Hybu Cyngor Sir Gâr (2023) a chynlluniau tair Menter Iaith y sir er mwyn adnabod y cynlluniau cyfredol ar gyfer hyrwyddo’r Gymraeg, eu dylanwad ac effeithiolrwydd. Gosodwyd hyn o fewn cyd-destun cynllunio iaith a’r model o gynllunio macro, meso, micro gan adnabod y rôl bwysig sydd gan bob un lefel i’w chwarae wrth hyrwyddo iaith ac wrth ddylanwadu ar ei gilydd. Daeth cydnabyddiaeth o bwysigrwydd rôl cymunedau yn y maes hwn ac felly edrychwyd yn fanwl ar y gweithredu sy’n digwydd o fewn Sir Gaerfyrddin fel enghraifft o gynllunio meso a micro. 

Er bod data’r Cyfrifiad yn gosod darlun weddol ddiflas o’r hyn sy’n digwydd yn Sir Gaerfyrddin gyda gostyngiad yn y nifer o siaradwyr Cymraeg yn y ddau Gyfrifiad diwethaf, gobeithiol yw Strategaeth Hybu’r Cyngor Sir (2023) gyda chynlluniau ar gyfer cynyddu’r niferoedd, cynnal hyder yn y Gymraeg a’i gwneud yn norm yn y gweithle ac yn y gymuned. Parhau mae gwaith y Mentrau hefyd gyda gweithgareddau a phrosiectau penodol yn cael eu trefnu er mwyn cefnogi’r Gymraeg ar draws y sir. Nid yw’r data yn cynnig darlun cyflawn ac nid oes modd edrych ar hynny yn unigol heb ystyried yr heriau a wynebir fel mewnfudo, diffyg swyddi i bobl ifanc ac wrth gwrs effeithiau pandemig COVID-19 dros y blynyddoedd diwethaf. 

Mae mesur effaith cynlluniau i hyrwyddo’r Gymraeg heb ddibynnu ar ddata meintiol yn anodd, am mai data ansoddol sydd ei angen er mwyn llwyr ddeall effaith y gwaith ar unigolion neu grwpiau yn y gymuned. Nid cynyddu siaradwyr yw’r unig ffordd o fesur llwyddiant ac mae’r pwyslais cynyddol ar thema dau Cymraeg 2050 (Llywodraeth Cymru, 2017), sef cynyddu defnydd o’r Gymraeg, yn dangos yn glir fod hynny cyn bwysiced â’r nifer o siaradwyr Cymraeg. Ymchwil pellach sydd ei angen yn y maes hwn er mwyn gallu deall sut effaith mae’r gwaith yma yn ei gael ar ddefnydd o’r Gymraeg a byddai hynny yn ein caniatáu i allu mesur effeithiolrwydd y cynlluniau presennol yn Sir Gaerfyrddin i hyrwyddo’r Gymraeg mewn modd cynhwysfawr a chlir.

